《山谷透绢帖》
金朝·庞铸

君不见李广射虎如射兔，霹雳一声石饮羽。又不见巨灵擘山如擘云，莲华万仞留掌痕。

精神入物物乃尔，笔端有神亦如此。熙丰以来推善书，日下无双黄太史。

胸中八法蟠虹霓，峨眉仙人容并驰。平生败笔冢累累，妙处不减磨崖碑。

吕侯好古兼好异，与字分身作游戏。清潭错落印星璧，大泽纵横散龙蜕。

又如汉宫粉黛争婵娟，倚风顾影影更妍。岂无硬黄官纸与临仿，画师写照非天然。

吕侯之子今诗仙，传家以此为青毡。须防神物有时合，却逐六丁飞上天。

作者简介：辽东人，字才卿，号默翁。章宗明昌五年进士。仕有声。南渡后，累迁户部侍郎。博学能文，工诗，造语奇健，又善画山水禽鸟，为一时名士。后坐事出为东平副职，改京兆路转运使卒。